บริษัท กรุ๊ปลีส จำกัด (มหาชน) และบริษัทย่อย

งบการเงินระหว่างกาลแบบย่อ

สำหรับงวดสามเดือนและเก้าเดือนสิ้นสุดวันที่ 30 กันยายน 2563

และ

รายงานการสอบทานของผู้สอบบัญชีรับอนุญาต

**รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต**

**เสนอ คณะกรรมการบริษัท กรุ๊ปลีส จำกัด (มหาชน)**

ข้าพเจ้าได้รับการว่าจ้างให้สอบทานงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 30 กันยายน 2563 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ สำหรับงวดสามเดือนและเก้าเดือนสิ้นสุดวันที่ 30 กันยายน 2563 และงบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวมและงบกระแสเงินสดเฉพาะกิจการสำหรับงวดเก้าเดือนสิ้นสุดวันที่ 30 กันยายน 2563 และหมายเหตุประกอบงบการเงินแบบย่อ (“ข้อมูลทางการเงินระหว่างกาล”) ของบริษัท กรุ๊ปลีส จำกัด (มหาชน) และบริษัทย่อย (“กลุ่มบริษัท”) และของเฉพาะบริษัท กรุ๊ปลีส จำกัด (มหาชน) (“บริษัท”) ตามลำดับ ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

*ขอบเขตการสอบทาน*

ยกเว้นเรื่องที่กล่าวไว้ในวรรคเกณฑ์ในการไม่ให้ข้อสรุป ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชีทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่แสดงความเห็นต่อข้อมูลทางการเงินระหว่างกาลที่สอบทาน

*เกณฑ์ในการไม่ให้ข้อสรุป*

***ความไม่แน่นอนที่มีสาระสำคัญอื่นนอกเหนือจากการดำเนินงานต่อเนื่อง***

1. ตามที่ได้เปิดเผยไว้ในหมายเหตุประกอบข้อมูลทางการเงินระหว่างกาลข้อ 8 เมื่อวันที่ 19 ตุลาคม 2560 สำนักงานคณะกรรมการกำกับหลักทรัพย์และตลาดหลักทรัพย์ (“ก.ล.ต.”) ได้มีหนังสือแจ้งมายังบริษัทให้ดำเนินการแก้ไขงบการเงิน แบบแสดงรายการข้อมูลประจำปี (56-1) และรายงานประจำปี (56-2) ของบริษัทให้ถูกต้อง เนื่องจากวันที่ 16 ตุลาคม 2560 ก.ล.ต.ได้เปิดเผยถึงการกล่าวโทษอดีตผู้บริหารท่านหนึ่งต่อกรมสอบสวนคดีพิเศษ (“ดีเอสไอ”) กรณีทุจริต เบียดบังทรัพย์สินของบริษัท และทำบัญชีไม่ถูกต้อง โดยทำธุรกรรมอำพรางผ่านบริษัทที่เกี่ยวข้องในต่างประเทศหลายแห่ง เพื่อให้ผลประกอบการของกลุ่มบริษัทสูงเกินความจริง ดังนั้นบริษัทได้ตั้งค่าเผื่อหนี้สงสัยจะสูญสำหรับลูกหนี้สินเชื่อภาคธุรกิจและดอกเบี้ยค้างรับเต็มจำนวน และจะบันทึกรายการที่จะได้รับคืน (หากมี) ในงวดที่ได้รับ ผู้บริหารรับทราบว่าการสืบสวนของดีเอสไอต่ออดีตผู้บริหารยังอยู่ในกระบวนการสอบสวน และได้แจ้งแก่ข้าพเจ้าว่ายังไม่พบว่ามีเรื่องอื่นที่อาจจะเกิดขึ้นต่อบริษัทจากการสอบสวน ข้าพเจ้าไม่มีสิทธิเข้าถึงข้อมูลที่เชื่อถือได้เกี่ยวกับสถานะปัจจุบันของการสืบสวนดังกล่าวเนื่องจากข้อมูลดังกล่าวเป็นความลับของดีเอสไอซึ่งทำให้ข้าพเจ้าไม่สามารถระบุความเป็นไปได้หรือจำนวนเงินของรายการปรับปรุงอื่นที่อาจจำเป็น
2. ตามที่ได้เปิดเผยไว้ในหมายเหตุประกอบข้อมูลทางการเงินระหว่างกาลข้อ 17 เกี่ยวกับคดีความต่างๆ หลายบริษัทในกลุ่มบริษัทตกเป็นจำเลยในคดีความหลายคดีจากการฟ้องร้องของผู้ถือหุ้นกู้แปลงสภาพรายหลัก และบริษัทที่เกี่ยวข้องกันกับผู้ถือหุ้นกู้แปลงสภาพรายหลักดังกล่าว บริษัทได้ดำเนินการฟ้องร้องกลับในคดีความเหล่านี้ โดยเฉพาะคดีความดังต่อไปนี้
3. Group Lease Holdings Pte. Ltd. (“GLH”) ซึ่งเป็นบริษัทย่อยในสาธารณรัฐสิงคโปร์ตกเป็นจำเลยในคดีความจากการฟ้องร้องของผู้ถือหุ้นกู้แปลงสภาพรายหลักในความผิดฐานหลอกลวงและสมรู้ร่วมคิดที่ผิดกฎหมายเกี่ยวกับการแสดงสถานะทางการเงินของบริษัทและการแสดงฐานะการเงินของบริษัทย่อยในสาธารณรัฐสิงคโปร์ที่ไม่ถูกต้องตามจริง ตามคำตัดสินวันที่ 6 ตุลาคม 2563 ศาลอุทธรณ์แห่งสาธารณรัฐสิงคโปร์ได้กลับคำพิพากษาของศาลสูงแห่งประเทศสิงคโปร์ลงวันที่ 12 กุมภาพันธ์ 2563 โดยตัดสินให้อดีตผู้บริหารท่านหนึ่ง และ GLH มีความผิดฐานหลอกลวง และตัดสินให้จำเลยดังกล่าวร่วมกับจำเลยอื่นๆ มีความผิดฐานสมรู้ร่วมคิดที่ผิดกฎหมายและต้องร่วมกันชดใช้ค่าเสียหายจำนวน 70 ล้านเหรียญสหรัฐ บริษัทได้จ่ายเงินประมาณ 37 ล้านเหรียญสหรัฐผ่านทาง GLH ให้แก่โจทก์ในวันที่ 8 มกราคม 2564 ตามที่อธิบายในหมายเหตุประกอบข้อมูลทางการเงินระหว่างกาลข้อ 4 เรื่อง บุคคลหรือกิจการที่เกี่ยวข้องกัน กลุ่มบริษัทได้บันทึกประมาณการหนี้สินเพิ่มเติมจำนวนเงิน 663.6 ล้านบาท (21.07 ล้านเหรียญสหรัฐ และ 0.13 ล้านเหรียญสิงคโปร์) โดยเป็นหนี้สินที่เพิ่มเติมจากหนี้สินหุ้นกู้แปลงสภาพครั้งที่ 1/2560 จำนวนเงิน 1,551 ล้านบาท (50 ล้านเหรียญสหรัฐ) ดังที่อธิบายในหมายเหตุข้อ 14 เรื่อง หุ้นกู้แปลงสภาพ ซึ่งหนี้สินดังกล่าว ณ วันที่ 30 กันยายน 2563 มีจำนวนเงินรวม 71 ล้านเหรียญสหรัฐ ทั้งนี้วิธีการชำระเงินและจำนวนเงินที่ต้องจ่ายจริงรวมถึงค่าใช้จ่ายทางกฎหมายและความเป็นไปได้ที่จะได้รับเงินคืนจากจำเลยอื่นๆอาจแตกต่างจากหนี้สินที่บันทึกไว้อย่างมีสาระสำคัญ
4. ในวันที่ 30 เมษายน 2561 บริษัทได้ยื่นฟ้องผู้ถือหุ้นกู้แปลงสภาพรายหลักต่อศาลแพ่งในประเทศไทยในความผิดฐานละเมิดและเรียกค่าเสียหายและค่าสินไหมทดแทน ในวันที่ 5 มีนาคม 2563 ศาลแพ่งพิพากษาให้บริษัทชนะคดีและให้จำเลยชดใช้ค่าเสียหายจำนวน 685.5 ล้านบาท ต่อมาในวันที่ 9 มีนาคม 2564 ศาลอุทธรณ์ในประเทศไทยได้กลับคำพิพากษาของศาลแพ่งโดยพิพากษาให้การกระทำของผู้ถือหุ้นกู้แปลงสภาพดังกล่าวไม่เป็นการละเมิด และสั่งให้บริษัทชำระค่าฤชาธรรมเนียมทั้ง 2 ศาล และค่าทนายความเป็นเงิน 700,000 บาทแก่โจทก์ ค่าฤชาค่าธรรมเนียมและค่าทนายความดังกล่าวยังไม่ได้ถูกบันทึกในข้อมูลทางการเงินระหว่างกาล ทั้งนี้บริษัทอยู่ในระหว่างการพิจารณายื่นขอฎีกา

ถึงแม้ว่าผู้บริหารได้แจ้งแก่ข้าพเจ้าว่าผู้บริหารไม่คาดว่าจะต้องจ่ายเงินชดเชยหรือความเสียหายอื่นเพิ่มเติมจากคดีความที่ยังไม่สิ้นสุดหรือคดีความที่อาจเกิดขึ้นในประเทศอื่นๆ กับโจทก์ข้างต้นซึ่งอาจเป็นผลมาจากหลักฐานหรือข้อเท็จจริงใหม่ที่เผยแพร่ต่อสาธารณะจากคำพิพากษาของศาลอุทธรณ์แห่งสาธารณรัฐสิงคโปร์ ผู้บริหารจึงไม่บันทึกค่าเผื่อความเสียหายและค่าใช้จ่ายที่อาจเกิดขึ้นเพิ่มเติม อย่างไรก็ดีผลลัพธ์ของคดีความต่างๆ ในปัจจุบันและที่อาจเกิดขึ้นยังคงมีความไม่แน่นอนอย่างมีสาระสำคัญซึ่งอาจส่งผลกระทบทางการเงินที่แตกต่างอย่างมีนัยสำคัญจากที่บันทึกไว้ในข้อมูลทางการเงินระหว่างกาล ณ วันที่ 30 กันยายน 2563

**การถูกจำกัดขอบเขตการสอบทาน**

1. จากคำพิพากษาของศาลอุทธรณ์แห่งสาธารณรัฐสิงคโปร์ดังที่กล่าวไว้ในข้อ 2) ข้างต้นในความผิดฐานหลอกลวงและสมรู้ร่วมคิด ข้าพเจ้าได้ขยายวิธีการสอบทานของข้าพเจ้าและพบว่าศาลอุทธรณ์แห่งสาธารณรัฐสิงคโปร์สรุปไว้ในคำพิพากษาลงวันที่ 6 ตุลาคม 2563 ว่า APF Group (ซึ่งรวมถึงหลายบริษัทที่ผู้บริหารได้ระบุว่าเป็นบริษัทที่เกี่ยวข้องกันและเปิดเผยในงบการเงินประจำปี ณ วันที่ 31 ธันวาคม 2562) ถูกควบคุมโดยอดีตผู้บริหารที่กล่าวถึงในข้อ 1) และ 2) ข้างต้น นอกจากนี้กลุ่มบริษัทมีรายการหลายรายการและยอดคงเหลือกับ APF Trading Plc. (“APFT”) ซึ่งเป็นบริษัทที่เกี่ยวข้องกันตามที่ได้เปิดเผยโดยผู้บริหาร
2. ในข้อมูลทางการเงินระหว่างกาลมีเงินจ่ายล่วงหน้าซึ่งแสดงรายการเป็นลูกหนี้อื่นและสินทรัพย์หมุนเวียนอื่นกับกิจการที่เกี่ยวข้องกันในหมายเหตุข้อ 4 เรื่อง บุคคลหรือกิจการที่เกี่ยวข้องกัน ซึ่งเป็นเงินจ่ายล่วงหน้าจ่ายจากบริษัทย่อยแห่งหนึ่งในกัมพูชาให้แก่ APFT เพื่อจัดซื้อและจัดเก็บรถจักรยานยนต์ไว้กับตัวแทนจำหน่ายและตัวแทนจำหน่ายย่อยเพื่อเตรียมไว้ในการปล่อยสินเชื่อ จำนวนเงินจ่ายล่วงหน้าก่อนหักค่าเผื่อการด้อยค่า ณ วันที่ 30 กันยายน 2563 มีจำนวน 381 ล้านบาท (12.0 ล้านเหรียญสหรัฐ) โดยผู้บริหารได้บันทึกค่าเผื่อการด้อยค่าเต็มจำนวน ทั้งนี้จำนวนเงินจ่ายล่วงหน้าก่อนหักค่าเผื่อการด้อยค่าและค่าเผื่อการด้อยค่า ณ วันที่ 31 ธันวาคม 2562 มีจำนวน 320 ล้านบาท (10.6 ล้านเหรียญสหรัฐ) และ 149 ล้านบาท (4.9 ล้านเหรียญสหรัฐ) ตามลำดับ ภายหลังวันที่ 30 กันยายน 2563 จนถึงวันที่ 28 กุมภาพันธ์ 2564 กลุ่มบริษัทมีรายการเพิ่มเติมกับ APFT ทำให้บัญชีดังกล่าวเพิ่มขึ้นเป็นจำนวนเงินขั้นต้น 7 ล้านบาท (0.2 ล้านเหรียญสหรัฐ)
3. นอกจากรายการและยอดคงเหลือที่กล่าวไว้ในข้อ 3ก) ข้างต้น

ข.1) บริษัทย่อยในกัมพูชาได้ทำรายการจ่ายเงินหลายรายการในระหว่างเดือนกันยายนและตุลาคม 2563 ให้แก่ APFT ซึ่งรวมถึงรายการจ่ายเงินจำนวน 1.4 ล้านเหรียญสหรัฐในวันที่ 9 ตุลาคม 2563 ผู้บริหารได้รายงานแก่คณะกรรมการของ GLF ย้อนหลังว่ารายการจ่ายเงิน 1.4 ล้านเหรียญสหรัฐดังกล่าวมีข้อผิดพลาดและได้รับเงินคืนแล้วในวันที่ 19 พฤศจิกายน 2563 รายการดังกล่าวไม่ได้ถูกเปิดเผยไว้ในข้อมูลทางการเงินระหว่างกาล ณ วันที่ 30 กันยายน 2563

ข.2) ณ วันที่ 1 ธันวาคม 2563 บริษัทย่อยในกัมพูชาได้ทำสัญญาที่ปรึกษากับ APFT โดยบริษัทย่อยดังกล่าว ตกลงที่จะจ่ายเงินให้ APFT เป็นจำนวน 150,000 เหรียญสหรัฐต่อเดือน (ไม่รวมภาษีมูลค่าเพิ่ม) สัญญาดังกล่าวไม่ได้ถูกเปิดเผยไว้ในข้อมูลทางการเงินระหว่างกาล ณ วันที่ 30 กันยายน 2563

ข้าพเจ้ายังไม่ได้รับคำอธิบายและหลักฐานที่น่าพอใจที่ทำให้ข้าพเจ้าสามารถสรุปได้ว่ามีรายการอื่นๆ ระหว่างกิจการที่เกี่ยวข้องกันที่อาจจะยังไม่ได้ระบุหรือเปิดเผยแก่ข้าพเจ้าหรือไม่ จากการถูกจำกัดขอบเขต การพิจารณาและการบันทึกค่าเผื่อหรือรายการปรับปรุงที่จำเป็นอาจจะยังไม่ได้สะท้อนอย่างเหมาะสมในข้อมูลทางการเงินระหว่างกาล

1. ในข้อมูลทางการเงินระหว่างกาลมีเงินฝากประจำที่มีภาระค้ำประกันจำนวน 73 ล้านเหรียญสหรัฐในบัญชีธนาคารของ GLH ในธนาคารต่างประเทศ ซึ่งทางธนาคารได้ระบุในรายงานบัญชีเงินฝากว่าเงินฝากดังกล่าวถูกใช้เป็นหลักประกัน ผู้บริหารจัดประเภทเงินฝากดังกล่าวเป็นสินทรัพย์ไม่หมุนเวียนในข้อมูลทางการเงินระหว่างกาล ผู้บริหารไม่ให้คำอธิบายที่เป็นที่พอใจแก่ข้าพเจ้าในเนื้อหาของหลักประกันและสถานะของหลักประกันว่ามีความเสียหายที่เกิดขึ้นหรืออาจเกิดขึ้นหรือไม่ ซึ่งอาจจำเป็นต้องปรับปรุงหรือเปิดเผยในข้อมูลทางการเงินระหว่างกาล
2. มาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” กำหนดให้ผู้สอบบัญชีทำการสอบถามและได้มาซึ่งคำอธิบายจากผู้บริหาร ข้าพเจ้ายังไม่ได้รับข้อมูลบางอย่างที่ได้ร้องขอจากผู้บริหารเพื่อใช้ในการสอบทาน ณ วันที่ที่ออกรายงานนี้ ข้อมูลที่ยังไม่ได้รับ (นอกเหนือจากที่กล่าวไว้ในวรรคก่อนหน้านี้) รวมถึง การประเมินโดยผู้บริหารเกี่ยวกับการด้อยค่าของเงินลงทุนในบริษัทย่อยและเงินให้กู้ยืมแก่บริษัทย่อยและค่าความนิยม สถานะและจำนวนเงินที่คาดว่าจะได้รับของลูกหนี้สินเชื่อภาคธุรกิจและดอกเบี้ยค้างรับ และจำนวนเงินที่คาดว่าจะได้รับคืนของสินทรัพย์ภาษีเงินได้รอตัดบัญชี จากการถูกจำกัดขอบเขตข้าพเจ้าไม่สามารถระบุได้ว่ามีรายการปรับปรุงหรือการเปิดเผยที่จำเป็นต่อข้อมูลทางการเงินระหว่างกาล
3. มาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” กำหนดให้ผู้สอบบัญชีชีต้องได้รับหนังสือรับรองจากผู้บริหารว่า (ก) ผู้บริหารรับทราบว่าเป็นผู้รับผิดชอบในการออกแบบและนำการควบคุมภายในไปปฏิบัติเพื่อป้องกันและตรวจพบการทุจริตและข้อผิดพลาด (ข) ข้อมูลทางการเงินระหว่างกาลได้จัดทำขึ้นและแสดงตามแม่บทการรายงานทางการเงินที่เกี่ยวข้อง (ค) ผู้บริหารเชื่อว่าผลกระทบของการแสดงข้อมูลที่ขัดต่อข้อเท็จจริงที่ไม่ได้รับการแก้ไขซึ่งผู้สอบบัญชีได้รวบรวมในระหว่างการสอบทานนั้นไม่เป็นสาระสำคัญต่อข้อมูลทางการเงินระหว่างกาลโดยรวมทั้งผลกระทบต่อเฉพาะแต่ละรายการและผลโดยรวม รายการสรุปของข้อมูลดังกล่าวได้นำมารวมไว้หรือแนบไว้กับหนังสือรับรองแล้ว (ง) ผู้บริหารได้เปิดเผยให้ผู้สอบบัญชีทราบถึงข้อเท็จจริงที่มีสาระสำคัญทั้งหมดที่ผู้บริหารทราบเกี่ยวกับการทุจริตและข้อสงสัยว่ามีการทุจริต ซึ่งอาจมีผลกระทบกับกิจการแล้ว (จ) ผู้บริหารได้เปิดเผยให้ผู้สอบบัญชีทราบถึงผลการประเมินความเสี่ยงที่ข้อมูลทางการเงินระหว่างกาลอาจแสดงข้อมูลที่ขัดต่อข้อเท็จจริงอันเป็นสาระสำคัญซึ่งมีผลมาจากการทุจริตแล้ว (ฉ) ผู้บริหารได้เปิดเผยให้ผู้สอบบัญชีทราบถึงการไม่ปฏิบัติตามกฎหมายหรือข้อกำหนดทางกฎหมายที่เกิดขึ้นหรือที่อาจเป็นไปได้ทั้งหมดที่ผู้บริหารทราบแล้ว ซึ่งผลกระทบจะได้นำมาพิจารณาในการจัดทำข้อมูลทางการเงินระหว่างกาล (ช) ผู้บริหารได้เปิดเผยให้ผู้สอบบัญชีทราบถึงเหตุการณ์ที่สำคัญทั้งหมดที่เกิดภายหลังวันที่ในงบการเงินจนถึงวันที่ในรายงานการสอบทาน ซึ่งอาจต้องมีการปรับปรุงรายการหรือการเปิดเผยข้อมูลในข้อมูลทางการเงินระหว่างกาลแล้ว เนื่องจากการถูกจำกัดขอบเขตตามที่กล่าวไว้ในข้อ 2 3 4 และ 5 รวมถึงเรื่องอื่นๆ ที่กล่าวไว้ในย่อหน้าก่อนหน้านี้ รวมถึงการเปลี่ยนผู้บริหารระดับสูงและกรรมการอิสระที่เพิ่งเกิดขึ้น ข้าพเจ้าไม่อยู่ในฐานะที่จะสรุปถึงความน่าเชื่อถือของหนังสือรับรองในเรื่องที่สำคัญต่างๆ

***ความไม่แน่นอนที่มีสาระสำคัญที่เกี่ยวข้องกับการดำเนินงานต่อเนื่อง***

สถานการณ์ต่างๆ ที่กล่าวไว้ในย่อหน้าอื่นๆ ก่อนหน้านี้ รวมถึงหนี้สินจากหุ้นกู้แปลงสภาพจำนวน 4,106 ล้านบาทซึ่งจะครบกำหนดในวันที่ 1 สิงหาคม 2564 แสดงให้เห็นว่ามีความไม่แน่นอนที่มีสาระสำคัญซึ่งอาจเป็นเหตุให้เกิดข้อสงสัยอย่างมีนัยสำคัญเกี่ยวกับความสามารถในการดำเนินงานต่อเนื่องของกลุ่มบริษัทและบริษัท หากกลุ่มบริษัทและบริษัทไม่สามารถดำเนินงานต่อเนื่องได้ มูลค่าที่จะได้รับจากสินทรัพย์อาจน้อยกว่ามูลค่าตามบัญชีอย่างมีนัยสำคัญ และบางรายการสินทรัพย์และหนี้สินอาจจำเป็นต้องถูกจัดประเภทใหม่ กลุ่มบริษัทและบริษัทยังไม่มีการปรับปรุงการจัดประเภทหรือมูลค่าตามบัญชีของสินทรัพย์และหนี้สินในข้อมูลทางการเงินระหว่างกาลซึ่งอาจจำเป็นในกรณีที่กลุ่มบริษัทและบริษัทไม่สามารถจัดหากระแสเงินสดที่เพียงพอหรือจัดหาเงินทุนเพิ่มเติมจากแหล่งเงินทุนอื่น

*การไม่ให้ข้อสรุป*

เนื่องจากเรื่องที่กล่าวไว้ในวรรคเกณฑ์ในการไม่ให้ข้อสรุปมีนัยสำคัญ ข้าพเจ้าไม่สามารถให้ข้อสรุปต่อข้อมูลทางการเงินระหว่างกาลได้

*เรื่องอื่น*

จากคำพิพากษาของศาลอุทธรณ์แห่งสาธารณรัฐสิงคโปร์ ณ วันที่ 6 ตุลาคม 2563 ต่อ GLH และศาลอุทธรณ์แห่งประเทศไทย ณ วันที่ 9 มีนาคม 2564 ต่อบริษัท กรุ๊ปลีส จำกัด (มหาชน) ศาลทั้งสองได้กลับคำพิพากษาของศาลชั้นก่อนหน้าในแต่ละประเทศ คำพิพากษาของศาลอุทธรณ์แห่งสาธารณรัฐสิงคโปร์แสดงให้เห็นว่ามีข้อเท็จจริงเพิ่มเติมที่ไม่เคยปรากฏในหลักฐานมาก่อนและสรุปว่า GLH และอดีตผู้บริหารมีความผิดในฐานหลอกลวง การกลับคำพิพากษาของศาลชั้นก่อนหน้าแสดงให้เห็นว่ามีการเปลี่ยนแปลงในสถานการณ์อย่างมีสาระสำคัญต่อสมมติฐานที่ใช้ในการจัดทำงบการเงินสำหรับปีสิ้นสุดวันที่ 31 ธันวาคม 2562 โดยเฉพาะรายการปรับปรุงที่มีสาระสำคัญที่ได้บันทึกอยู่ในข้อมูลทางการเงินระหว่างกาล สถานการณ์ใหม่และผลของวิธีการปฏิบัติงานเพิ่มเติมของข้าพเจ้าต่อสถานการณ์ดังกล่าวยังอยู่ในระหว่างการพิจารณาและยังระบุผลไม่ได้ จึงอาจมีผลกระทบอย่างมีสาระสำคัญต่องบการเงินสำหรับปีสิ้นสุดวันที่ 31 ธันวาคม 2562 ซึ่งแสดงเป็นข้อมูลเปรียบเทียบในข้อมูลทางการเงินระหว่างกาลสำหรับงวดสามเดือนและเก้าเดือนสิ้นสุดวันที่ 30 กันยายน 2563 และต่อข้อมูลทางการเงินระหว่างกาลสำหรับงวดวันที่ 31 มีนาคม และ 30 มิถุนายน 2563 และวันที่ 31 มีนาคม 30 มิถุนายน และ 30 กันยายน 2562 และรวมถึงความเห็นและข้อสรุปของข้าพเจ้า

(โชคชัย งามวุฒิกุล)

ผู้สอบบัญชีรับอนุญาต

เลขทะเบียน 9728

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

19 มีนาคม 2564